CPANEL ลุ้นโค้งสุดท้ายปี 64 เซ็น 4 สัญญาใหม่ 190 ลบ. ตั้งเป้ารายได้ปีนี้โตกว่า 30%
CPANEL มั่นใจไตรมาส 3/64 โตแกร่ง รับออเดอร์ทะลัก ลุ้นไตรมาส 4/64 เซ็น 4 สัญญาใหม่ มูลค่ารวม 190 ลบ. พร้อมเดินหน้าเจรจางานใหม่ต่อเนื่อง ตั้งเป้ารายได้ปีนี้โตกว่า 30%
CPANEL มั่นใจไตรมาส 3/64 โตแกร่ง รับออเดอร์ทะลัก ลุ้นไตรมาส 4/64 เซ็น 4 สัญญาใหม่ มูลค่ารวม 190 ลบ. ตั้งเป้ารายได้ปีนี้โตกว่า 30%
14 ต.ค. 2564

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL ผู้ผลิตและจำหน่ายผลิตภัณฑ์แผ่นคอนกรีตสำเร็จรูป (Precast Concrete) ด้วยระบบอัตโนมัติ (Fully Automated Precast) ที่ใช้สำหรับงานก่อสร้างโครงการอสังหาริมทรัพย์ เปิดเผยว่า ภาพรวมธุรกิจในช่วงไตรมาส 3/64 คึกคักลูกค้าให้ความสนใจเพิ่มขึ้นจำนวนมาก
ขณะที่ทิศทางธุรกิจไตรมาส 4/2564 บริษัทอยู่ระหว่างรอเซ็นสัญญา 4 โครงการ มูลค่ารวมกว่า 190 ล้านบาท มูลค่างานในมือ (Backlog) ณ 30 มิ.ย 64 ที่ 1,156.03 ล้านบาท ทยอยรับรู้รายได้ในปีนี้ 228.56 ล้านบาท ทั้งนี้ บริษัทยังคงเดินหน้าเจรจางานใหม่อย่างต่อเนื่องทั้งแนวราบและแนวสูง
นอกจากนี้ บริษัทมีแผนที่จะนำเงินไปชำระหนี้สถาบันการเงิน ตามวัตถุประสงค์การระดมทุน ซึ่งจะส่งผลให้บริษัทมีอัตราส่วนหนี้สินรวมต่อทุน (Debt to Equity Ratio: D/E Ratio) ลดลง โดยบริษัทตั้งเป้ารายได้ปีนี้เติบโตไม่น้อยกว่า 30%
“ทิศทางการดำเนินธุรกิจของบริษัทครึ่งปีหลัง มีแนวโน้มที่ดีกว่าครึ่งปีแรก 2564 เนื่องจากลูกค้าที่เป็นผู้ประกอบการอสังหาริมทรัพย์กลับมาดำเนินงานได้ตามปกติ และเร่งส่งมอบงานในช่วงไตรมาส 4/2564 ส่งผลให้มีความต้องการใช้ผลิตภัณฑ์ Precast Concrete มากขึ้น  อีกทั้งการจดทะเบียนในตลาดหลักทรัพย์ mai ทำให้บริษัทเป็นที่รู้จักในวงกว้างและมีโอกาสในการรับงานเพิ่มขึ้นอย่างต่อเนื่องเช่นกัน” นายชาคริต กล่าว